USR face apel la cetăţeni şi organizaţiile civice să adere la o iniţiativă cetăţenească în vederea modificării Constituţiei, a anunţat, miercuri, preşedintele formaţiunii, Dan Barna.

Potrivit liderului USR, Dan Barna, obiectivul acestei iniţiative cetăţeneşti este strângerea a 500.000 de semnături pentru ca în Constituţie să fie introdusă interdicţia ca persoanele cu probleme penale să poată ocupa funcţii publice.

Dan Barna a dat exemplul unor ţări precum Estonia, Danemarca, Polonia, Luxemburg, unde ar exista acest principiu, arătând că în România dorinţa ca penalii să nu mai ocupe funcţii în aparatul public a fost exprimată de români la protestele de stradă din cursul acestui an.

Mai jos, comunicatul remis de USR:

USR strânge semnături pentru a interzice prin Constituție

penalii în funcții publice



Uniunea Salvați România inițiază strângerea de semnături pentru o

inițiativă cetățenească ce transpune în Constituție cea mai

importantă solicitare a românilor care au protestat anul acesta în

stradă: fără penali în funcții publice.



USR consideră că se impune introducerea acestei interdicții în

Constituție în contextul asaltului asupra Justiției pe care coaliția

PSD-ALDE l-a început imediat după preluarea puterii cu OUG 13 și care

a culminat după 9 luni cu proiectul de modificare a legilor justiției

ce subminează independența magistraților și anulează reformele pe

care România le-a făcut în ultimii ani în acest domeniu.



“USR s-a opus cu toată forța și a organizat primul protest din

Parlamentul României împotriva OUG 13, dar sutele de mii de oameni din

stradă sunt cei care au reușit cu adevărat să blocheze această

tentativă a coaliției PSD-ALDE de salvare a corupților. De aceea, USR

face din nou apel la români să semneze această inițiativă pentru a

reuși împreună să oprim asaltul asupra Justiției. Sperăm că

majoritatea PSD-ALDE nu își va permite să blocheze în Parlament o

inițiativă cetățenească semnată de peste 500.000 de oameni, așa

cum a făcut-o până în prezent cu toate proiectele inițiate de

opoziție pentru a curăți politica românească”, a declarat Dan

Barna, președintele USR.



Juriștii Uniunii Salvați România au elaborat un nou articol pentru

Constituția României care prevede că “nu pot fi aleși în organele

administrației publice locale, în Camera Deputaților, în Senat și

în funcția de Președinte al României cetățenii condamnați prin

hotărâri judecătorești definitive la pedeapsa închisorii pentru

infracțiuni săvârșite cu intenție”



Zeci de țări din Europa au astfel de interdicții în legislație

pentru a limita corupția în instituțiile de stat, iar unele printre

care Estonia, Danemarca, Polonia, Luxemburg au acest principiu în

Constituție. Din păcate, în România, legislația nu interzice

persoanelor condamnate penal să ocupe funcții publice, cu excepția

funcțiilor din Guvern. Astfel, Liviu Dragnea, deși are o condamnare

penală definitivă, a ajuns să fie președintele Camerei Deputaților

și să conducă după bunul plac România.



“Avocatul Poporului Victor Ciorbea a atacat anul acesta la Curtea

Constituțională legea care interzice persoanelor condamnate penal să

ocupe funcții în Guvern, pe motiv că a constatat o lipsă de

coerenţă legislativă în stabilirea unor criterii de integritate

clare, obiective şi general valabile pentru ocuparea funcţiilor

aparţinând celor trei puteri în stat. Într-adevăr, legea trebuie

aplicată unitar, dar nu sensul eliminării interdicției, ci în sensul

extinderii ei și pentru funcția de președinte al României, precum

și pentru funcțiile din administrația centrală și locală”, a

precizat președintele USR Dan Barna.



Uniunea Salvați România invită organizațiile care formează

societatea civilă, dar și sindicatele din toate domeniile să facă

parte din comitetul de inițiativă care va face această propunere

legislativă de revizuire a Constituției. Inițiativa cetățenească

trebuie să strângă cel puțin 500.000 de semnături în termen de 6

luni de la publicarea propunerii în Monitorul Oficial.



USR își respectă promisiunea de a prelua mesajele oamenilor din

stradă și a le aduce în Parlament pentru a deveni propuneri

legislative. Obiectivul USR rămâne acela de a schimba modul de a face

politică în România, în colaborare cu societatea civilă, pentru

binele și interesele cetățenilor și nu pentru interesele personale

și de partid, așa cum ne-au obișnuit partidele tradiționale.